Paeranniku hävingupaariate endanimeline debüüt, dekadentsi ning kurvameelsuse katekismus, muljutud ja kriibitud kellegi terasküüniste poolt, jõudis nädalase eksirännaku järel lõppeks minu ootusärevust täis käte vahele. Ei  puudunud ka kollektiivi autogrammid ja kentsakas doom'i smail. Loomulikult räägin ma siinkohal Hukkunud Hingede esimesest täisväärtuslikust tõuvasikast. Mis nende esimeste vasikate kohta öeldigi? Lähevad aia taha? Kui rääkida noist päris esimestest (2008. aastal ilmunud 2 demo) katsetustest, siis tagantjärgi kõlavad need eriti kesiselt. Nähes milleks too viimane sarviline võimeline on, siis ma usun, et teda on juba natukene raskem aia taha tirida - ei lähe ta sinna ise vabatahtlikult ega jõudu tarvitades.